MIES FORUMILLA - FORUMTEATTERI TEKEMISEN KEINONA

VIOLA - väkivallasta vapaaksi ry / Ihmeiden Kehto

Pajan vetäjät: Leevi Heinonen, Elisa de Boer, Sisko Piippo

Forum-teatteri on brasilialaisen Augusto Boalin kehittämä soveltavan teatterin muoto. Forum-teatterin avulla on mahdollista nostaa keskusteluun erilaisia epätasa-arvoisia valtasuhteita ilmentäviä tilanteita niin sosiaalisten suhteiden kuin yhteiskunnallisten rakenteiden tasolla sekä hakea uusia vaihtoehtoisia toimintamalleja näiden tilanteiden ja ilmiöiden taustalla olevien rakenteiden purkamiseksi.  Se on siis osallistavaa teatteria -  menetelmä, joka tarjoaa mahdollisuuden tarkastella aihettaan yleisön kanssa vuorovaikutuksellisesti ja aktiivisesti osallistaen.

Aiheina pajassa on mies ja tunteisiin koskettamisen vaikeus, jota lähestymme miehen ihmissuhteissaan ja ennen kaikkea itsessään kohtaamien haasteiden kautta. Kuvaamme ensin draaman avulla yhden miehen tarinan. Mietimme yhdessä elämän eri käännekohtia ja toisin toimimisen mahdollisuuksia, menetettyjä tilanteita ja hetkiä, jotka ovat vaikuttaneet elämän suuntaan ja joiden varjo ulottuu perintönä yli sukupolvien. Jotakin on tapahtunut, mutta mitä ja milloin. Mies muuttuu, identiteetti muuttuu, onko näitä ääriviivoja mahdollista piirtää näkyviin?

Paja sopii kaikille. Teatterikokemusta ei tarvita - vain avointa mieltä!